ປ. Jonathan ຊົມເຊີຍ ພະນັກງານສາທາ ຫລັງຈາກ WHO ປະກາດວ່າ ໄນຈີເຣຍ ປອດອີໂບລາ
ລມຕ ສາທາລະນະ​ສຸກ ທ່ານ Onyebucho Chukwu ກໍກ່າວ​ເສີມວ່າ ຄວາມ​ສຳ​ເລັດ​ຂອງ​ປະ​ເທດ​ ​ແມ່ນ​ຍ້ອນ​ການ​ນຳ ​ທີ່​ສະຫຼາດ​ສ່ອງ​ໃສ ​ແລະ​ການ​ປະສານ​ງານ​ຮ່ວມກັນ.
ອົງການອະນາໄມໂລກ ຫຼື WHO ກ່າວວ່າ ໄນເຈີເຣຍ ປອດຈາກ ໂຣກອີໂບລາແລ້ວ ຫຼັງຈາກທີ່ຜ່ານຂີດໝາຍ 42 ມື້ ທີ່ບໍ່ມີກໍລະນີ ໃໝ່ຂອງໂຣກອີໂບລາ ເກີດຂຶ້ນນັ້ນ ແລະເອີ້ນວ່າ ນີ້ແມ່ນເລື້ອງ ລາວຂອງຄວາມສຳເລັດອັນໂດດເດັ່ນ ປະທານາທິບໍດີໄນເຈີເຣຍ ທ່ານ Goodluck Jonathan ໄດ້ອອກຖະແຫຼງການສະບັບນຶ່ງ ໃນວັນຈັນວານນີ້ ກ່າວຍ້ອງຍໍ ສັນລະເສີນບັນດາພະນັກງານສາທາລະນະສຸກ ທີ່ ສາມາດຄວບ ຄຸມໂຣກອີໂບລານີ້ໄດ້ ທ່ານຍັງໄດ້ສັ່ງໃຫ້ ສືບຕໍ່ບາດກ້າວຕໍ່ຕ້ານ ອີໂບລາຕ່າງໆທັງໝົດ ທີ່ໄດ້ປະຕິບັດມາຢູ່ໃນປະເທດນັ້ນ ຮວມທັງການກວດ ພວກທີ່ເດີນທາງເຂົ້າປະເທດນຳ ລັດຖະມົນຕີກະຊວງສາທາລະນະສຸກ ທ່ານ Onyebucho Chukwu ກ່າວເສີມວ່າ ຄວາມສຳເລັດທັງຫຼາຍທັງປວງຂອງປະເທດນີ້ ແມ່ນຍ້ອນການນຳທີ່ສະຫຼາດສ່ອງໃສ ແລະການປະສານງານຮ່ວມກັນ ໄນເຈີເຣຍ ມີກໍລະນີຂອງໂຣກອີໂບລາ 20 ລາຍ ແລະເສຍຊີວິດ 8 ລາຍ ອັນເປັນສ່ວນນຶ່ງຂອງການແຜ່ລະບາດຢ່າງຮ້າຍແຮງຂອງໂຣກອີໂບລານີ້ ທີ່ໄດ້ພາກຊີວິດຜູ້ຄົນໄປຫຼາຍກວ່າ 4,500 ຄົນແລ້ວ ໃນອາຟຣິກາຕາເວັນຕົກ ຢູ່ສະຫະລັດອາເມຣິກາ ສູນກາງຄວບຄຸມແລະປ້ອງກັນພະຍາດ ຫຼື CDC ໄດ້ປະກາດຫລັກຊີ້ນຳທີ່ເຄັ່ງຄັດຂຶ້ນ ສຳຫລັບພວກພະນັກງານແພດ ທີ່ປິ່ນປົວພວກຄົນປ່ວຍທີ່ເປັນໂຣກອີໂບລາ ເຈົ້າໜ້າທີ່ CDC ໄດ້ອອກກົດລະບຽບການໃໝ່ ໃນແລງວັນຈັນວານນີ້ໂດຍກ່າວວ່າ ຊຸດປ້ອງກັນຂອງບັນດາພະນັກງານການແພດນັ້ນ ຈະຕ້ອງບໍ່ເຜີຍແບສ່ວນໃດສ່ວນນຶ່ງຂອງຮ່າງກາຍ ແລະຕ້ອງມີຄົນເຝົ້າເບິ່ງທີ່ໄດ້ຮັບການເຝິກອົບຮົມມາເປັນຢ່າງດີ ຕິດຕາມເບິ່ງນຳ ເວລາເຂົາເຈົ້າ ສວມໃສ່ ແລະຖອດ ຊຸດປ້ອງກັນນັ້ນອອກ